Representants de l’Ajuntament i EMPAL visiten la ciutat agermanada de Riom amb l'objectiu de crear sinergies econòmiques
01 de juliol de 2022

representants polítics i agents econòmics d’Algemesí han realitzat una visita institucional a Riom, França, ciutat agermanada des de 1985, amb l'objectiu de crear sinergies econòmiques amb les associacions empresarials locals.

Palma Egido, regidora de Promoció Econòmica, Rafa Lluch, regidor d'Agermanaments, Mariano Clemente, president d'Empal, Miguel Ángel Calpe, membre de la junta d'Empal i Rafa Esteve, ciutadà implicat en el departament d'Agermanaments, han estat acollits per l’Ajuntament de Riom en un cap de setmana que ha inclòs visites a les zones econòmiques de la localitat, concretament a les instal·lacions de les empreses Stevia i Jacquet, a la zona comercial d’Espace Mozac i al mercat local.

Com recalca el regidor d’Agermanaments, Rafa Lluch, “en aquesta ocasió s’ha tractat de fer una visita amb un fort component de promoció econòmica i col·laboració empresarial, de fet, els equips tècnics econòmics de les dues localitats ja estan en contacte per concretar sinergies que puguen ser beneficiàries per a ambdós.”

L’associació d’empresaris de Riom va rebre a l’equip algemesinenc per a establir un primer contacte i projectar futures dinàmiques col·laboratives entre les dos ciutats. La regidora de Promoció Econòmica, Palma Egido, ha destacat que ara l’objectiu és que es consolide la relació i que representants de Riom puguen vindre a visitar Algemesí i la seua forta xarxa empresarial.

Intercalades amb aquestes activitats, també es va incloure la visita al Parc Europeu de Vulcanisme, que celebrava el seu 20 aniversari, així com La granja d’Auvernia per conéixer els productes locals i fins i tot edificis culturals municipals com l’Escola d’Art i Música.